渡溪水
作者：張嵲
朝代：宋

paragraphs: 清溪寒不流，空明涵萬象。
連山倒景來，顧盼迷俯仰。
雲浮潭底深，鳥度鏡中往。
悠悠寒藻疏，一一游魚上。
危橋颭長硔，行客情屢愴。
溪傍萬竿竹，矗矗倚崕嶂。
蒼根带古色，落葉墮深廣。
陰森暗藩籬，蕭摵掃空曠。
無人結茅茨，有客契心賞。
物外識遠情，天邊知旅况。
野店猶遠煙，僕夫力難強。
何以紓我懷，浩歌聊自放。